Stad beroof haweloses van komberseMunisipale amptenare het glo haweloses se identiteitsdokumente, medikasie, geboortesertifikate en kwalifikasies “voor hul oë” vernietig (Foto: Melodie van Brakel, Facebook) Werkers van die Mogale-munisipaliteit aan die Wes-Rand het glo haweloses in dié stad se splinternuwe komberse afgevat en saam met die res van hul besittings vernietig, kwansuis in ŉ poging om die haweloses van die straat af te kry. “Voor die haweloses se oë is hul identiteitsdokumente, medikasie, geboortesertifikate en kwalifikasies – hul laaste stukkie menslikheid – vernietig,” vertel Melodie van Brakel, hoof- uitvoerende beampte van die liefdadigheidsorganisasie Cradle of Hope. Dié organisasie bied hulp aan vroue en kinders in Krugersdorp wat in desperate nood is en reik ook daagliks uit na die haweloses op straat. Die organisasie het Dinsdagmiddag splinternuwe komberse vir die haweloses uitgedeel, wat toe ŉ dag later deur die werkers gevat is. “Ons het ná die voorval ons heel laaste komberse vir hulle uitgedeel, sodat die haweloses nie die yskoue nag sonder ŉ kombers moes ingaan nie,” sê sy. Die haweloses is hul komberse kwyt (Foto: Melodie van Brakel, Facebook) Volgens Van Brakel slaan die werkers van openbare veiligheid glo al die afgelope sewe jaar op die haweloses toe en vat hul besittings. Die organisasie het al keer op keer die situasie onder die munisipaliteit se aandag probeer bring, maar elke keer voor dooiemansdeur te staan gekom. “Hulle vat die haweloses se goed en verdring hulle dan – deur hulle van een straathoek na die ander te verjaag. Hoewel die munisipaliteit sê hulle volg net die wet, terroriseer hulle eintlik net die haweloses.” Die burgemeester, Tyrone Gray, sê dié voorval word tans ondersoek. “Sodra ons verifieerbare inligting het, sal ons ŉ voldoende verklaring uitreik, asook die nodige gevolgebestuur instel,” het Gray aan Maroela Media bevestig. Van Brakel is tans besig om ŉ klag te formuleer wat sy dan by die Menseregtekommissie (MRK) teen die munisipale eenheid vir openbare veiligheid gaan indien. Sy beoog ook om met die stadsraad samesprekings te voer sodat ŉ daadwerklike oplossing vir die haweloses gevind kan word. Dié word glo elke dag meer. “Mense sukkel om werk te kry en gaan gebuk onder swak ekonomiese toestande. Die Covid-19-pandemie speel ook ŉ groot rol.” Cradle of Hope bedien daagliks sowat 2 000 mense in nood in en om Krugersdorp en het tans ongeveer 50 moeders en kinders wat by die organisasie tuisgaan. Die organisasie beskik oor drie persele waar dié mense woon. Die organisasie bedryf ook ŉ gemeenskapskleuterskool vir sowat 80 kleuters. Die skool is vir kleuters wie se ouers nie die skoolfonds kan bekostig nie.